Guinea-Bisáu

Guinea-Bisáu (en portugués Guiné-Bissau y oficialmente República da Guiné-Bissau) ye un país del oeste d'África. Ye, colos sos 36.125 km² d'estensión, ún de los países más pequeños del África Continental; la so población ye de 1.815.698 habitantes. Llenda con Senegal al norte, y Guinea al sur y al este, y col Océanu Atlánticu al oeste. Antigua colonia portuguesa col nome de Guinea Portuguesa, agregose-y al nome del país, tres de la so independencia, el de la so capital, Bisáu, pa prevenir tracamundios ente ella y la República de Guinea, que formaba la Guinea Francesa.

Guinea-Bisáu formó, primero de la colonización europea, parte del reinu de Gabú, que primeru foi parte del imperiu de Malí y, tres de la so decayencia, un reinu independiente. Parte del territoriu d'esti reinu foi independiente hasta'l sieglu XVIII, mentantu qu'otra tuvo controlau pol Imperiu portugués dende'l sieglu XVI. A la fin, foi colonizáu nel sieglu XIX, convirtiéndose na Guinea Portuguesa. Dende la so independencia, proclamada en 1973 y reconocida al añu siguiente, el país tien una llarga historia d'inestabilidá política: dengún de los sos presidentes consiguió completar los cinco años de mandatu a los que da derechu la victoria nes eleiciones.

La llingua oficial y nacional del país ye'l portugués. Por embargu, esti ye falao namái pol 14% de la población, y coesiste con una variante criolla del portugués, nomada Crioulo, que ye falada pol 44% de la población como primer llingua, y por munchos más como segunda llingua tres de la so llingua africana nativa. No que cinca a les creyencies relixoses, el 40% de la población ye musulmana, y hai un 15% de cristianos, otru 15% d'animistes y un 18% de xente con otres creyencies o sin relixón especificada.

El país, ún de los del mundu con menor Productu Interior Brutu per cápita, ye miembru de la Organización de les Naciones Xuníes, la Xunión Africana, la Comunidá de Países de Llingua Portuguesa, la Organización Internacional de la Francofonía, la Organización pa la Cooperación Islámica y la Zona de Paz y Cooperación del Atlánticu Sur, y formó parte tamién de la desapaecida Xunión Llatina.

 Historia 

 Economía 

 Referencies 

*